“Реал” ва “Барселона”: Емоқнинг қусмоғи бор - - - www.Voydoda.com - Развлекательный портал -\nГлавная » 2016 » Июль » 5\n“Реал” ва “Барселона”: Емоқнинг қусмоғи бор\n05 Июл 2016(11:15)\nЕвропа Иттифоқи “Реал” ва “Барселона” клубларидан давлатдан олинган ноқонуний ёрдамни қайтаришни талаб қилмоқда.\nЕвропа Иттифоқи Испаниянинг етти клубига давлатдан олинган ноқонуний ёрдам маблағларини қайтаришни талаб қилди. Клублар давлатдан бир неча миллион евро олганлари айтилмоқда. Улар орасида “Реал” ва “Барселона” жамоалари ҳам бор. Бу ҳақда Европанинг монополияга қарши кураш идораси хабар берди, дея TACC ёзмоқда.\nАввалроқ, “The Financial Times” газетасининг хабар беришича, “Реал” ер олди-сотдиси билан боғлиқ фирибгарликка алоқадор бўлган. 1998 йилда мазкур клуб ўзининг машғулот ўтказадиган мажмуасининг бир қисмини шаҳарга топшириб, Мадриднинг бошқа ҳудудидан, шунингдек, ўзининг уй стадиони “Сантьяго Бернабеу” атрофидан ер олган. Ўшанда клубга берилган ер ҳудуди 488 минг эврога тенг бўлган. 2011 йили “Реал” олинган ер майдонларини қайтариши керак эди, чунки бу ҳудудлар жамоат майдони сифатида тан олиниб, сотилиши мумкин бўлмаган. Яқинда маҳаллий ҳокимият мазкур ҳудудларни қайтариш учун 22.7 миллион евро тўлади.\nБундан ташқари, ноқонуний ёрдам қуйидаги бешта испан клубига берилади: “Атлетик”, “Валенсия”, “Осасуна”, “Эльче” ва “Эркулес”.\nЮқоридаги клубларнинг ноқонуний молиявий ёрдам олгани, уларга бошқа жамоалар билан таққослаганда адолатсиз устунлик берган. Шунинг учун, “Реал” 18.4 миллион, “Валенсия” эса 20.4 миллион эвро миқдоридаги маблағни давлатга қайтариши керак.\nИспан клубларининг давлатдан ноқонуний ёрдам олишига нисбатан тартиб-интизом иши 2013 йилда очилган эди.\nТеги: “Реал” ва “Барселона”: Емоқнинг қус


Британия парламенти тарқатиб юборилди | IDROK.UZ\nБуюк Британия бош вазири Дэвид Кэмерон душанба куни парламент тарқатиб юборилгани ва мамлакатда расмий равишда сайлов кампанияси бошланганини маълум қилган.\nБу ҳақда Sky News телеканали хабар бермоқда. Букингем саройидан қиролича Елизавете IIга парламентни тарқатилгани тўғрисидаги ҳужжатни топшириб қайтар экан Кэмерон сайлов кампаниясида иштирок этишини журналистларга маълум қилган.\nКэмерон аввалроқ ўз номзодини бош вазирлик учун учинчи бор илгари сурмаслигини баён қилган эди. Бош вазир лавозимига номзодлар қаторида ички ишлар вазири Тереза Мэй, молия вазири Жорж Осборн ва Лондон мэри Борис Жонсонларни айтиб ўтган.\nБританияда умумий сайлов 7 майда бўлиб ўтади. Консерваторлар партияси етакчиси Дэвид Кэмерон бош вазир лавозимини 2010 йилнинг 11 майидан буён банд этиб келмоқда.


13:46 20.12.2020 (Янгиланган 13:55 20.12.2020)\nВенесуэла президенти Николас Мадуронинг ўғли “Спутник V” вакцинаси билан эмланди ва нега россиялик олимларга ишонишини тушунтирди.\nВенесуэла президенти Николас Мадуронинг ўғли коронавирусга қарши Россиянинг “Спутник V” вакцинаси синовларида иштирок этди. Николас Эрнесто Мадуро Герра вакцинанинг биринчи компоненти билан эмланди ва 20 кундан сўнг унинг иккинчи дозасини олади.\n“Россия инсониятнинг олдинги сафида. Бошқа мамлакатлар диққатини уруш қўзғаш, аралашиш, санкциялар, зарар етказишга уринишга қаратган бир пайтда Россия диққатини дунё касалликларига қарши дори-дармон излашга қаратмоқда. Россия инсониятни соғломлаштиришга эътибор қилмоқда. Мана шунинг учун биз Россия билан биргамиз”, - деди кичик Мадуро.\nкоронавирус пандемияси, эмлаш, Спутник V, вакцина, Венесуэла


Халкдан Неймаргача: фаолиятини кўча футболидан бошлаган 5 футболчи\n17 март, 2020, 20:50\nТеглар:Халк | Криштиану Роналду | Неймар | Алексис Санчес\nфаолиятини кўча футболидан бошлаган 5 нафар футболчи\nКўча футболида ҳеч қанақа қонун-қоидалар йўқ. Шунчаки коптоги бор дўстингиз бўлса кифоя, қолгани ўз-ўзидан бошланиб кетади. Балки, кўча футболида тўп тепаётган вақтингиздаги шерикларингиз ичидан бирортаси балки келажакдаги машҳур футболчи бўлиб етишар. Жуда кўплаб суперюлдузлар кўча футболида тўп тепишган ва ҳалигача кўпчилиги бу ўйиннинг ашаддий мухлиси ҳисобланади. Биз ҳозир сизга профессионал фаолиятини бошлашдан олдин кўчада тўп тепган 5 нафар футболчилар ҳақида маълумот берамиз.\nН’Голо Канте (Франция, “Челси”)\nКанте профессионал фаолиятини 21 ёшида бошлаган. Бир неча мавсум Франциянинг иккинчи лигасида тўп сурган. 24 ёшида эса “Канн” жамоасига ўтгач, фаолиятида жиддий қадамни босди. Унинг ҳаракатларни Англия жамоалари кузата бошлади ва якунда “Лестер” футболчини қўлга киритди. “Тулкилар” сафидаги сенсацион чемпионликдан сўнг, “Челси” франциялик футболчини ўз сафига қўшиб олди. Лондонликлар сафига ўтишидан 3 йил аввал ҳам Канте ҳаттоки, Франциянинг иккинчи дивизионида тўп сурарди.\nУ фаолиятини Париж кўчаларида бошлаган. Ҳаваскорлар чемпионатида қатнашарди. Шунчаки дўстлари билан кўчада тўп тепиб юрарди. Қисқа вақт ичида шунча ютуққа эришган футболчи ҳалигача камтарлигини сақлаб қолади. Баъзан унинг уйига мухлислари ташриф буюради. Канте улар билан бажонидил плейстейшн ўйнайди.\n“Мактабдан қайтишим билан, спорт формамни киярдим ва кўчага футбол ўйнагани чиқиб кетардим. Тунгача футбол ўйнардим. Ўша пайтлар бундан муҳимроқ нарса йўқ эди мен учун” – дейди Неймар. Аммо мураббийлари унинг кўчада футбол ўйнашини исташмас эди. Сабаби, Неймар у ерда жароҳат олиши мумкин эди. Аммо бу сабаб Неймарни тўхтатиб қололмасди. У кўча футболида ўз маҳоратини оширганини тан олади. Бразилиялик футболчи ҳалигача кўчада ўз дўстлари билан тўп тепиб туради.\nАлексис Санчес (Чили, “Интер”)\nСанчес Европадаги фаолиятини Италиянинг “Удинезе” жамоасида бошлаган. Кейин “Барселона”га ўтган. Ундан сўнг “Арсенал”да фолиятини давом эттирди. Жанубий Америкалик футболчи ёшлигида ўз дўстлари билан кўчада футбол ўйнаган вақтларида “олмахон” деган ном қўйишганини ёдга олади. Бунга сабаб Санчес доимо ҳаракатда ва футболга чанқоқлиги туфайли дўстларини йиғувчи бўлган. Санчес ҳам айнан кўча футболи сабаб анча тажриба тўплаганини тан олади.\nКриштиану Роналду (Португалия, “Ювентус”)\nДунёнинг энг яхши футболчиларидан бири бўлган Роналду ў фаолиятини Мадейра кўчаларида тўп тепишдан бошлаган. Криштиану дўстлари билан футзал ўйнашни яхши кўрарди. Португалиялик футболчи кичик майдонда тўп тепиши тўпни назорат қилишни, рақибни бирга-бир вазиятда алдаб ўтиш усулларини ўргатганини айтиб ўтади. У ҳалигача кўча футболига қизиқади. Мадридда ҳам пенсионерлар билан, кўчада тўп тепадиган нотанишлар билан футбол ўйнарди.\nХалк (Бразилия, “Шанхай Шэньхуа”)\nХалк ҳам Роналду сингари ёшлигида футзал ўйнаган. Аммо португалиялик футболчидан фарқли равишда катта футболда стабил ўйин кўрсата олмади. 17 ёшида профессионал шартномасини имзолаган Халк, дарҳол Япония клубига ўтиб кетган. Японияда 4 йил тўп сурган футболчи “Порту” сафида кўзга кўринишни бошлади. Унинг ютуғи узоқда кучли зарба бера олади ва баъзан шу зарбалари голга айланади. Ҳозирда Хитойда тўп сураётган футболчи ҳали ҳам узоқдан кучли зарбалар билан чиройли голлар уради.\nМесси, Неймар ёки Роналду? Холанд кимни танлайди?


“Қибрай шароб” МЧЖ устав капиталидаги 100,0 фоиз улушни сотиш тўғрисида эълон\nЎзбекистон Республикаси Президентининг 2021-йил 11-февралдаги “Давлат активларини хусусийлаштириш жараёнларини янада жадаллаштириш тўғрисида”ги ПФ–6167-сон Фармонига мувофиқ, Ўзбекистон Республикаси Давлат активларини бошқариш агентлиги ҳузуридаги “UzAssets инвестиция компанияси” АЖ (кейинги ўринларда – UzAssets ёки Сотувчи) “Академик Маҳмуд Мирзаев номидаги боғдорчилик, узумчилик ва виночилик илмий тадқиқит институтининг Қибрай шароб илмий экспериментал корхонаси” МЧЖ (кейинги ўринларда – Компания ёки Қибрай шароб) устав капиталидаги 100,0 фоиз улушни рақобатга асосланган сотув жараёни орқали сотиш режасини эълон қилади (кейинги ўринларда – Битим ёки Сотув).\n“Қибрай Шароб” МЧЖ аввал академик М.Мирзаев номидаги илмий-тадқиқот институти таркибига кирган бўлиб, алкоголли ичимликлар ишлаб чиқариш билан шуғулланади;\nЗаводнинг ишлаб чиқариш қуввати йилига 600 минг декалитрни ташкил этади, 2020 йилда қувватлардан фойдаланиш 63 фоизни ташкил этди;\nЗаводнинг умумий майдони 7,0 га, Тошкент вилояти Қибрай туманида. Компаниянинг узумзорлари 20 гектарни ташкил этади;\nХодимларнинг умумий сони 196 кишини ташкил қилади;\nКомпания фаолияти 2021 йил 4 январда берилган иккита доимий лицензиялар асосида олиб борилмоқда: ароқ ва ликёр-ароқ ишлаб чиқариш ва вино материаллари ишлаб чиқариш учун лицензиялар.\nҚуйидаги ҳавола орқали Компания тўғрисида қўшимча маълумот олиш мумкин: http://www.uz-assets.uz


LG иккита дисплейли антиқа смартфон тайёрламоқда\nЖанубий Кореянинг LG компанияси иккита дисплейли смартфонни чиқаришга тайёрламоқда. Дисплейлардан бири айланадиган бўлади.\nБу ҳақда ETNews нашри хабар берди.\nТаъкидланишича, Wing деб шартли номланган қурилма 6,8 дюймли айланувчи асосий дисплей ҳамда унинг остида жойлашувчи квадрат шаклдаги 4 дюймли экран олади. Бундай схема иккинчи экранни қўшимча вазифалар учун қўллаш имконини беради. Мисол учун, фойдаланувчи асосий экранда суратлар кўриши, иккинчи дисплейда эса суратларни таҳрирлаш ускуналари панели жойлашиши мумкин.\nТахминларга кўра, қурилма 7-сериядаги Qulacomm Snapdragon процессори ва асосий камераси 64 Мпли учта камера билан жиҳозланади. Қурилма 5G тармоқни қўллаб-қувватлайди. Смартфон жорий йилнинг 2-ярмида сотувга чиқарилиши ва унинг нархи 820 доллар бўлиши кутилмоқда.\nThe Verge нашрининг эслатишича, бунгача LG тарихида айланувчи экранли мобил телефонлар бўлган: компания 10 йилча аввал бир нечта шундай телефонлар ишлаб чиқарган. Бироқ уларнинг айланувчи экранлари остида иккинчи дисплей эмас, балки клавиатура жойлашган.\nСмартфон камерасини бошқариш имкони қандай ҳолатда ўзгалар қўлига ўтиши мумкин


Хоразм — сайёҳлар харитасидаги жозибадор маскан — Ishonch Gazetasi\nХоразм — сайёҳлар харитасидаги жозибадор маскан\nХоразм — Ўзбекистон туристик маршрутининг энг серқатнов манзилларидан бири. Хорижий сайёҳларнинг вилоятда қолиш давомийлиги 2012 йилда ўртача 1,1 суткани ташкил қилган бўлса, жорий йилда 2 суткага етди. Сайёҳлик мавсуми ҳам 6-7 ойни эмас, куз-қиш фаслларини ҳам ўз ичига олмоқда. Ушбу кўрсаткичларга ўз-ўзидан эришилгани йўқ, албатта.\nПрезидентимизнинг 2017 йил 4 майдаги «2017 – 2021 йилларда Хоразм вилояти ва Хива шаҳрининг туризм салоҳиятини комплекс ривожлантириш Дастури тўғрисида»ги қарори ушбу йўналишда бутунлай янги даврни бошлаб берди. Ушбу дастур асосида туристик йўналишдаги йўллар ҳолатини яхшилаш, ҳудуддаги маданий мерос объектларида таъмирлаш ва реконструкция ишларини олиб бориш, экотуризм йўналишидаги лойиҳаларни амалга ошириш белгиланган.\n– Шиддат билан ривожланаётган давр, ахборот технологияларининг ҳаётимиздан кенг жой эгаллаши, халқимизнинг дунёқараши ўзгараётгани биз мутасаддилардан ҳам янгича ёндашувларни талаб қилмоқда, – дейди Хоразм вилояти туризмни ривожлантириш департаменти директори вазифасини бажарувчи Азизбек Полвонов. – Дунё сайёҳларининг нигоҳини Хоразмга жалб қилиш мақсадида кейинги бир йил ичида вилоятнинг бир гуруҳ соҳа мутахассислари Туркиянинг Измир, Испаниянинг Мадрид шаҳарларида, Германиядаги «ITB-Berlin 2018» ва Россияда бўлиб ўтган «MITT-2018» туристик ярмаркаларда иштирок этишди.\nКелаётган сайёҳларимиз нафақат қадимий обидаларимизга, шу билан бирга гўзал урф-одатларимиз, анъаналаримиз, миллий таомларимиз, шириндан-шакар меваларимиз ва ўзига хос табиатимизга ҳам мафтун бўлмоқда. Шу аснода ҳудудда меҳмонхона туризми жадаллик билан ривожланаётир. Бундан ташқари, сайёҳлар оқимини ошириш мақсадида кейинги йилларда «Рақс сеҳри» халқаро фестивали ҳамда «Гурвак – Хоразм қовунчилиги рамзи» деб номлаган қовун сайлини ўтказиш анъанага айланди. Ов туризмини ривожлантириш бўйича ҳам чоралар кўрилмоқда.\nТарихи 3 минг йилларга бориб тақалувчи Ҳазорасп туманидаги «Сулаймон қалъа», Боғот туманидаги «Қалъажик қалъа», Шовот туманидаги «Кат қалъа» каби бир нечта зиёратгоҳлар туристик маршрутга киритилаётгани сайёҳлик хизмати кўрсатиш кўламини оширади.\nВилоятда сайёҳлар учун қизиқарли бўлган экзотик масканлар ҳам кўп. Масалан, Хива туманидаги Эшон Ровот кўли бўйида сайёҳлик мажмуаси яратилиб, балиқчилик йўлга қўйилган. Бу ерда юрта лагерлари, сузиш воситалари ижараси хизматлари ҳамда дам олиш пляжлари инфратузилмаси ташкил этилган. «Хива Қоракўл» фермер хўжалиги негизида сайёҳларни карвонда олиб юрувчи бирламчи пункт ва бошқа зарур инфратузилмалар ишга туширилган. Бу ерда ҳам балиқчилик фаолияти йўлга қўйилган. Айни пайтда Хива туманидаги Ғовуккўл бўйида ҳам сайёҳлик мажмуаси яратилиб, бу ерда экологик дам олиш зонаси ташкил этиш бўйича иш олиб борилмоқда. Вилоятнинг Амударё соҳилларига туташ ҳудудларида (Ҳазорасп, Урганч, Янгибозор туманлари) ҳам туристик маршрутлар ташкил қилиш чоралари кўрилмоқда.\nХоразм – дунё цивилизацияси бешиги. Хоразм маъмун академияси олимларининг ўтмишдаги ва бугунги кундаги илмий изланишлари, «Авесто»нинг дунё тамаддунида тутган ўрни мавзуларида халқаро илмий анжуманлар ташкил қилиш, «Шайх Мухтор Валий», «Паҳлавон Маҳмуд», «Саййид Мохи Рўйи Жаҳон» мажмуаларини сайёҳлик маршрутларига киритиш орқали сайёҳлар оқимини кўпайтириш ҳам кўрилаётган чоралар сирасидан. Маълумотларга қараганда, Паҳлавон Маҳмуд ҳазратларининг мақбарасини зиёрат қилиш учун бир кунда 400 нафардан ортиқ зиёратчи ташриф буюради. Давлатимиз раҳбарининг кўрсатмаси билан ушбу мақбара қайта таъмирланди. Бу йил кураш бўйича Ўзбекистон Республикаси Президенти соврини учун Паҳлавон Маҳмуд хотирасига бағишланган биринчи халқаро турнир ташкил қилинди.\nДастурнинг асосий йўналишларидан яна бири сайёҳларга транспорт хизмати кўрсатишни яхшилашни назарда тутади. Хива шаҳрини халқаро туризм марказларидан бирига айлантириш мақсадида Президентимиз ташаббуси билан бошланган Урганчдан Хивагача 31,7 километр узунликдаги темир йўл қурилиши ва миллий услубдаги замонавий вокзал барпо этиш ишлари якуний босқичга кирди. Вокзал олдида улкан фаввора бунёд этилган, ҳунармандлар растаси, сайёҳларга хизмат кўрсатадиган бир қатор мажмуалар, марказий аллея барпо этилмоқда. Жорий йилдан «Тошкент — Хива» йўналиши бўйича «Афросиёб» тезюрар поезди қатнови йўлга қўйилиши режалаштирилган. Қолаверса, авиақатновлар сони ҳам ортмоқда. Ҳозирда «Париж – Урганч», «Милан – Урганч», «Рим – Урганч – Тошкент», «Урганч – Москва – Урганч» ва «Урганч – Санкт-Петербург – Урганч» йўналишлари бўйича ҳам авиақатновлар йўлга қўйилган.\nСайёҳлар оқимининг кўпайиши муносабати билан вилоятда замонавий меҳмонхоналарга бўлган талаб ҳам ошди. Ўтган асрнинг 80-йилларида вилоятда бор-йўғи 2 та меҳмонхона хизмат кўрсатарди. Бугунги кунда улар сони 62 та. Эътиборли жиҳати, меҳмонхоналар барпо этишда хориж инвестициялари ҳам жалб қилинмоқда. Вилоятда хорижий сармоядорлар иштирокидаги 5 та меҳмонхона фаолият кўрсатяпти. 2018 йил охиригача яна 13 та замонавий меҳмонхона барпо этилиши белгиланган.\nТуризмнинг ривожланиши воҳада миллий ҳунармандчиликнинг ҳам равнақ топишига сабаб бўлди. Урганч ва Хивада миллий либослар, ўйинчоқлар ва бошқа ҳунармандчилик маҳсулотлари савдоси йўлга қўйилган. Хиванинг ўзида юздан ортиқ ҳунарманд усталар фаолият кўрсатмоқда. Юқорида тилга олинган дастур асосида ҳунармандлар шаҳарчаси ташкил қилинмоқда. Бу ҳунармандлар сони янада ошишига хизмат қилади.\n– Сайёҳларнинг кўпчилиги катта ёшдаги ва зиёли инсонлар, – дейди Хоразм вилояти бизнес ва туризмни ривожлантириш маркази раҳбари Одилбек Раҳимов. – Уларнинг қизиқишларини ўрганиш ва шу асосда йўналишларни ишлаб чиқиш борасида кейинги 5 йил давомида хорижий мутахассислар билан ҳамкорликда қатор ўрганишлар олиб борилди. Бунинг самараси сифатида «Қадимий қалъаларга саёҳат», «Велосаёҳат», «Орнетологик (қушларни ўрганамиз) саёҳат», «Зиёратгоҳлар бўйлаб саёҳат», «Табиат қўйнига саёҳат» ва «Ҳунармандчилик устахоналарига саёҳат» каби янги йўналишлар белгиланди. Изланишлар натижасида яратилган сайёҳлик йўналишлари ва ўрганишлар умумлаштирилиб, «Flora and Fauna of Khorezm and Karakalpakstan» (Хоразм ва Қорақалпоғистоннинг флора ва фаунаси), «Khorezm a bit out of the ordinary» (Хоразмнинг ўзига хос ноёб томонлари) номли рангли журналлар чоп этилди.\nО.Раҳимовнинг билдиришича, кўплаб сайёҳлар маҳаллий аҳолининг анъанавий ҳаёт тарзини кўриш ва унда иштирок этишга қизиқади. Масалан, уйларнинг қурилишида нафақат кузатиб туриш, балки унда иштирок қилиш, ўчоқда овқат пишириш, тандирда нон ёпиш, ип йигириш, тўқиш, пахта ва бошқа маҳсулотларни йиғиб олишда иштирок этишни хоҳлайдилар. Кейинги йилларда Ичан қалъада меҳмон уйлари ташкил қилинаётгани меҳмонларга ушбу имкониятни туҳфа қилмоқда.\n– Аёллардан иборат гуруҳларни жалб қилиш имкониятлари жуда катта бўлиб, уларга махсус турлар таклиф қилинмоқда, – дейди Одилбек Раҳимов. – Жумладан, ўзбек аёллари билан учрашув, хонадонларда аёллар билан уй юмушларини бажариш, овқат тайёрлаш, миллий урф-одат ва удумларда иштирок этиш, чақалоқни бешикка солиш ва бошқа шу каби одатларимиз уларда катта қизиқиш уйғотмоқда. Ўзбекистонга оиласи ва болалари билан келадиган сайёҳлар учун йўналишлар аллақачон баъзи германиялик ва нидерландиялик тур операторларнинг сайёҳлик таклифларидан кенг ўрин олган.\nСайёҳларга яратилаётган қулайликлар кўлами янада кенгаймоқда.\n– Урганч халқаро аэропорти ҳамда темир йўл вокзалида воҳага ташриф буюрувчи сайёҳлар зарур бўлган маълумотларга эга бўлиши учун маълумот марказлари ташкил қилинди, – дейди Хоразм вилояти туризмни ривожлантириш департаменти матбуот котиби Азиза Ражабова. – Бу ерда меҳмонлар авиачипталар, темир йўл чипталари нархлари ва уларни банд қилиш, меҳмонхоналар ҳақида тўлиқ маълумот олиш ва банд қилиш, ресторан, кафе, барлар ва уларда ташкиллаштирилган хизмат турлари, Хива ва Урганч шаҳарларининг туристик хариталари, такси чақириш хизматлари, ижарага машина олиш, гид хизматларидан фойдаланиш ва вилоятда ўтказиладиган маданий-кўнгилочар тадбирлар ҳақида тўлиқ маълумотларга эга бўлади.\nВилоятда «Хавфсиз туризм» концепцияси тўлақонли амалга оширилмоқда. Туризм инфратузилмаси объектларини видеокузатув мосламалари билан жиҳозлаш, соҳада хизмат кўрсатувчи ва сайёҳларнинг хавфсизлигини таъминловчи давлат ва нодавлат объектларини ягона ахборот-коммуникация тизимига улаш, маълумотлар базасини шакллантириш чоралари кўрилди. Вилоят туризмни ривожлантириш департаменти томонидан «Ичан қалъа» давлат музей-қўриқхонаси илмий ходими М.Абдурасулов билан ҳамкорликда смартфон ва планшетлар учун «Khiva Audio Tour» мобиль иловаси яратилди. Бундан ташқари, вилоятдаги барча маданий мерос объектлари ва музейларда «смарт технологиялари»ни жорий этиш чоралари кўрилмоқда.\nЭътиборли жиҳати шундаки, «Ўзбекистон бўйлаб саёҳат қил!» шиори остида юртимиз бўйлаб ички туризмни ривожлантириш борасида туристик ташкилотларнинг фаоллиги ортмоқда. Турли байрамлар муносабати билан қўшимча таътиллар берилаётгани, ушбу даврда саёҳатга чиқувчилар учун авиа ҳамда поезд чипталари, меҳмонхона ва бошқа хизматлар нархининг арзонлаштирилиши юртдошларимизнинг қадимий шаҳарларимизни томоша қилиш иштиёқини оширмоқда. Бу борада касаба уюшмалари томонидан амалга оширилаётган ибратли ишлар ҳам эътиборга сазовор.\n– Биргина вилоят касаба уюшма ташкилотлари томонидан жорий йилнинг ўтган етти ойи давомида 6363 нафар касаба уюшма аъзосининг Хива ҳамда вилоятдаги зиёратгоҳларга саёҳати ташкил қилинди, – дейди Хоразм вилояти касаба уюшма ташкилотлари бирлашмаси маданий-маърифий ва спорт ишлари бўлими бошлиғи Қаҳрамон Машарипов. – «Касаба сайр» шўъба корхонаси орқали мамлакатимизнинг турли вилоятларидаги касаба уюшма аъзолари ва уларнинг оила аъзоларига Хивани томоша қилиш имкони яратиляпти.\nҲа, Хива сайёҳлар диққат марказида. Яратилаётган қулайликлар улар сафининг янада ошишига хизмат қилиши аниқ.\nҚизингизнинг ҳунари борми?\nЭкологик муаммолар юзага келишига экология бошқармаси бош қўшяптими?\nБАҲОР КЕЛСА СИЗНИ СЎРОҚЛАБ


Танловга: Муборак товушлари\n15:40 / 19.04.2017 1493 pdf Ўқиш режими + -\nРасулуллоҳ соллаллоҳу алайҳи ва салламнинг товушлари чиройли эди. Дарҳақиқат, Анас ибн Молик бу ҳақда ривоят қилиб айтадилар: “Аллоҳ таоло пайғамбарларни чиройли юзли ва чиройли товушли қилиб юборди. Сизларнинг набийларингиз (Муҳамммад соллаллоҳу алайҳи ва саллам) уларнинг ичида юзи ва товуши энг чиройлиси эдилар”.\nБароъ ибн Озиб айтадилар: “Расулуллоҳ соллаллоҳу алайҳи ва саллам хуфтон намозида “Ваттийни ваз зайтун” ни ўқидилар. Мен уларнинг товушидан чиройлироғини эшитмаганман”.\nЖубайр ибн Мутъим айтадилар: “Расулуллоҳ соллаллоҳу алайҳи ва саллам ҳуш оҳангли эдилар. Товушларида Умму Маъбад айтганидек, бироз ҳиррилаш бор эди ва ўткир товушли эдилар. Ҳамда товушларида бошқаларнинг товуши етмайдиган жойларга етадиган даражада кучли қуввати бор эди”.\nБароъ ибн Озиб ул зотни сифатлаб шундай деган эдилар: “Расулуллоҳ соллаллоҳу алайҳи ва саллам бизларга шундай даражада хутба қилардиларки, хатто хоналаридаги аёл-қизларга ҳам эшиттирардилар”.\nУмму Ҳоний айтадилар: “Мен (ҳовлимизнинг) айвонида бўла туриб, Расулуллоҳнинг қоп-қоронғу кечаси Каъбада ўқийдиган қироъатларини эшитардим”.\n Икки шайх ривояти, (Имом Бухорий ва Имом Муслим).\n Абулҳасан Заҳҳок ривоят қилиб, “Шарҳул мавоҳиб”да нақл қилган.\n15:37 / 19.04.2017 1528\n15:42 / 19.04.2017 2537\n1742 15:20 / 19.04.2017\n3072 15:48 / 19.04.2017


Равотлик деҳқонлар ўзбек чегарачиларидан безор бўлди\nМинтақа мамлакатлари ўртасидаги анклав ҳудудларда кўнгилсиз ҳодисалар тез-тез содир бўлиб туради.\nАнклав ҳудудларда ери бўлган тожикистонлик деҳқонлар чегарадаги вазият¸ хусусан Ўзбекистон расмийлари жорий этган тартиб туфайли ягона тирикчилик манбаидан мосуво бўлганидан шикоят қилмоқда.\nСўғд вилоятининг Конибодом туманига қарашли Равот қишлоғи ва Ўзбекистоннинг Фарғона вилоятидаги Бешариқ тумани ўртасида жойлашган тахминан 58 гектар ер шўролар замонидан буён тожикистонликларга тегишли экани айтилади.\nЎша ернинг бир парчаси, аниқроғи, 4 гектари равотлик Фаридахон Маҳмудованики экан. У бу ер ўзига ота-боболаридан мерос қолганини, рўзғори ҳам шу ердан олинадиган даромад эвазига таъминланиб келинганини, эндиликда эса Тошкентнинг расмий рухсатномасисиз ерига кира олмаётганини айтади.\n- Огородларимиз бошидаги ариқчаларни қазишимиз керак. Экин-тикин қилиш учун халақит берадиган дарахт шохчаларини қирқишимиз керак. Ҳозир мана пайванд вақти бўлди, кўчат экишимиз керак, 40 сўтих яна очиқ ерим бор, ўшанга кўчат экишим керак. Ўшаларни қилайлик деймиз, ўтолмаяпмиз. Фарғона ва Тошкентдан рўйхатимиз келса, кейин бизни ўтказишади, - дейди тўрт фарзанднинг онаси Фаридахон деҳқончилиги кечикаётганидан ташвишдалигини айтар экан.\nЎзбекистон ва Тожикистон чегаралари яқинидаги анклав ерга тожикистонлик деҳқонлар мустақиллик йилларигача бемалол кириб турган. Мустақилликка эришган Ўзбекистон қўшниси Тожикистон билан виза тартибини жорий қилганидан сўнг эса тожикистонлик деҳқонлар назорат ўтказиш постидан рўйхат бўйича ўтказила бошлади. Бу тартиб эса тожикистонлик ер эгаларига хуш келмаяпти.\n- КПП орқали ўтиш керак бўлаяпти, йўл муаммо бўлаяпти бизга. Деҳқончилигингизни вақтида олиб ўтолмайсиз, техника ўтмайди, ёрдамчиларингизни олиб ўтолмайсиз. Деҳқончилик ёрдамчисиз бўлмайди. Ана шу аҳволда қисаяпти бизни, - дейди Фарида Маҳмудова.\nАёл ўтган йили деҳқончиликдан олинган ҳосил фойдасидан мосуво бўлгач, оиласи пулдан қийналиб қолганини айтади.\n- Ҳар йили 1 тонна қуритадиган ўригимиздан 300 кило қуритдик. У ҳам сифатсиз бўлди. 15 сомонийлик юк 9 сомонийдан ҳам сотилмади. Маҳсулотимизни на Ўзбекистонда, на Тожикистонда сотолдик, қўйишмади. “Харидор келсин, берайлик” десак, “киргизмайсан, сотмайсан, ўзинг билан олиб чиқиб кет”, деб қўйишмади. Биз ўзимизга чиқариб сотгунимизча эшак аравада маҳсулот эзилиб, йўқ бўлиб кетди, Соат олти бўлса, “чиқасан” деб, автоматлар билан олдига солиб қувиб чиқарарди. Қўлида қуроли бор, биз қўрқмай қаёққа борамиз, - дея зорланади Фаридахон.\nТожикистон томонда бир қарич ҳам ери бўлмаган Фаридахон оиласи авваллари ўша анклав ердан топилган даромад эвазига тўкин-сочин яшаб келганини қўшимча қилди.\n- Бемалол рўзғоримни тебратиб, иморат қилардим, мол-ҳол қилардим. Деҳқончилигим рўзғоримга бемалол етарди. Эрим Россиядан топган пулига уй-жой солардик, тўй-маърака қилардик. Ҳозир молимизнинг ҳам тутуриғи йўқ, иморат қилолмаймиз, еб-ичамиз, шунга етади, холос. Ҳозир энди тургани зарар, - дейди равотлик аёл Фаридахон.\nСуҳбатдошимиз Ўзбекистон ҳудудида қолган тожикистонликлар ери борасида кўп йиллардан буён икки ўртада баҳслар ҳал қилинмаётганини айтар экан, ўтган йил сўнгида туман масъуллари ва депутатлар билан учрашувларда ҳам шу масала кўтарилганини айтди.\n- Биз айтдик уларга. Улар: “Буни иккала президент музокара қилиб, келишади, кейин ҳал бўлади. Буни депутат ҳам ҳал қилолмайди, ҳеч ким ҳал қилаолмайди. Фақат иккита президент ўртасида ҳал бўладиган иш бу”, дейишди, - дея хотирлайди Фарида Маҳмудова.\nШу ўринда айтиб ўтсак, жорий йил бошида Тожикистоннинг Тоғли Бадахшон вилоятига тегишли ернинг 3 фоизи Хитой Халқ республикаси ихтиёрига топширилгани расман эълон қилинган эди.\nЎшанда Тожикистон қуйи палатаси депутатлари ҳузурида чиқиш қилган Тожикистон ташқи ишлар вазири Ҳамрохон Зарифий ўз мамлакатининг Хитой билан чегара масаласидаги баҳсларига сўнгги нуқта қўйилганини, Ўзбекистон, Қирғизистон, Афғонистон билан чегараларни демаркация ва делемитациялаш борасида эса музокаралар ҳали ҳам давом этаётганини маълум қилганди.\nЗарифий жаноблари Тожикистоннинг тахминан 20 фоиз ҳудуди баҳсли ҳудуд саналишини, уларнинг катта қисми эса анклав ерлар эканини қўшимча қилганди.\nРасмий маълумотларга кўра, Ўзбекистон билан Тожикистон ўртасида чегараларни демаркациялаш ва делемитациялаш ишларининг 70 фоизи бажарилган. Қолган 30 фоизида ҳаётий муҳим объектлар жойлашгани ва анклав ерлар бўлгани сабабли томонлар ҳали бу борада бир битимга кела олмаётганлари айтилади.


Бойлик ва омад сари 21 қадам - Erkak.uz\nDilmurod Karim 30.03.2016 22:24 3336 01\nМинглаб кишилар маошни маошга етказиб яшайдилар. Молия мутахассиси Том Корли (Tom Corley) камбағал ва бой одамлар одатларини узоқ йил кузатди. Унинг “Кундалик муваффақият: бой одамларнинг одатлари” китобида бадавлат кишилар қайси одатлари билан бошқалардан фарқланиб туришларига тўхталади. Бундан ташқари Корли муваффақият ва бойликка эришиш учун бир қатор тавсиялар беради. Бу тавсиялар мақоламизда акс этган.\nҲар куни бирор фойдали одатни касб қилинг\nБиз фойдали одат деганда бирор фойдали амал, хатти-ҳаракатни давомий бажаришга ўрганишни назарда тутмоқдамиз. Фойдали одатлари билан омадли одам омадсиз кишидан фарқланади.\nТом Корли китобида бир варақ қоғозни иккига бўлиб чап тарафига зарарли одатларингизни, ўнг тарафига эса улардан қандай қутулиш ҳақида ёзинг, дейди. Масалан бундай қилиб:\nЁмон одатлар Яхши одатлар\nТелевизорни кўп кўраман Тв томошасини кунига бир соатдан оширмайман\nИсмларни эслаб қололмайман Хотирлаш машқларини бажараман\nБеҳуда нарсаларга кўп пул сарфлайман Маблағ сарфлашга чеклов ўрнатаман ва ҳар гал ўзимга “Нега керак?” деган саволни бераман\nҲар бир пунктга 30 кун давомида қатъий риоя этишга бел боғланг. Бир ойдан сўнг ҳаётингиз ўзгариб кетганидан ҳайратланасиз.\nҲамиша олдингизга мақсад қўйинг\nОмадли одамларни мақсад ҳаракатлантиради. Уларнинг олдида забт этилмаган чўққилар туради. Чўққидан ошиш учун кунини тўла режалаштириб олади.\nСиз ҳам улардек бўлишни истасангиз, бир ҳафтага, бир ойга ёки бир йилга мўлжалланган мақсадни олдингизга қўйинг. Аммо режасиз иш қолипсиз ғишт кабидир, шу сабабли мақсадга интилиш режа асосида бўлсин. Мақсадга етиш алгоритмини тузинг. Ҳар бир ташлаган ва ташламаган қадамингиз учун масъулиятни ўз зиммангизга олинг.\nАсосий сабаб нима?\nБойлик ва омадга эришишни жон-дилдан истаб мақсад қўйдингиз. Аммо мақсадингиз остида нима ётибди? Сизга омад нега керак? Бунга ўзингизда ички эҳтиёж борми ёки танишларингизга “кўрсатиб қўймоқчи”мисиз? Кўп пул топиш нега керак? Оила бошлиғи сифатида вазифангизми ёки “ҳамма шунақа қиляптику”, деб изоҳлайсизми? Бу ҳақда чуқур ўйлаб кўринг.\nИшни охиригача етказинг\nИшни бошлаганда ёки ярмига келганда бирдан чўчиш ҳисси пайдо бўлиши мумкин: “эплолмасам-чи..”, “жуда қийин экан..”. Аммо уддабурон ва иродали кишилар бошлаган ишини якунига етказмасдан қўймайди.\nТом Корли бу ҳол тадбирли кишиларда автоматик тарзда содир бўлади, дейди. Бир нарсага иштиёқ пайдо бўлдими – миясида “Бу ишни қилиш керак” деган чироқ ёнади. Қанча зерикарли ва мураккаб туюлмасин сиз ҳам шу чироқни ёқинг.\nИшни ортиғи билан бажаринг\nБошқалардан ортда қолмаслик учун шунчаки иш-пиш қилиб юрганлар ўртамиёна кишилардир. Муваффақиятни қувлаган инсон ишни ортиғи билан бажариши шарт! Бунинг учун ишда тутилиб қолишни вазият тақозо қилса, шундай қилинг.\nКичик қўшимча. Ишга бор куч-ғайратни сарфлашингиз учун ўзингиз ёқтирган фаолият билан шуғулланишингиз керак. Хуллас, кўнглингиздаги иш билан шуғулланинг.\nОдамлар билан муносабатларни изга солинг\nОмадли шахслар худбин ёки одамови эмас. Уларнинг диққат марказида доимо бошқалар туради. Айримлари ҳамкорлар ва дўстлари билан атайин учрашишга алоҳида кун ажратишади.\nОмади кулган кишилар таниш-билишлари сафини кенгайтиришга интилади, биродарларига тез-тез беғараз кўмаклашиб туради.\nТанишларингиз сони қанча кўпайса, уларнинг исмини эслаб қолиш қийинчилик туғдиради. Адаштириб юбормаслик учун хотирда сақлашнинг махсус усулларини ишлатинг.\nКам гапириб кўп тингланг\n“Кўп тинглаб кам гапириш учун Худо икки қулоқ ва бир оғиз ато қилган”, дейди донолар. Эшитиш –уқиш демакдир. Диққат билан тинглашда фойда кўп.\n“Дўстинг кимлигини айтсанг...” ибораси ҳақлигини яна таъкидлаб ўтирмаймиз, аммо кишининг хулқ-атворига яқин дўстларининг таъсир кўрсатиши факт. Бадавлат ва омадли бўлмоқчимисиз? Тўкис, омадли кишилар билан дийдорлашиб туринг ёки режалари сизнинг режаларингиз билан уйғун бўлган кишилар билан дўстлашинг. Бир-бирингиздан ўрганасиз, қийин пайтда мадад берасиз.\nҲаммасини китобдан ўрганиб бўлмайди. Шу сабабли кўплаб омади кулган одамларнинг устози бор. Устоз уларнинг ишларига баҳо ва маслаҳат бериб туради. Кўпни кўрган одамнинг тажрибасига амал қилсангиз, мақсад сари йўлингиз икки баробар қисқаради. Устоз билан мулоқот қилган сари интизомга ўрганасиз.\nОмадли одамлар даромадининг 10 фоиздан 20 фоизгача қисмини сармоя қилади, дейди Корли.\nКўрпага қараб оёқ узатинг\nКўп пул топган эмас, ақл билан сарфлаган бой бўлади. Чўнтак билан ҳисоблашмасдан яшаётганлар тақчилликка учраб қолишларига ўзлари сабабчидирлар. Ойликни ойликка тақаб яшайдиганларга қимматбаҳо машина харид этиш ёки кредитга серҳашам жиҳоз олиш мутлақо шарт эмас.\nЧиндан ҳаётингизни ўзгартирмоқчи бўлсангиз харажатларингизни тартибга солинг ва молиявий режа тузинг.\nКамолот деганда ёшлар ҳаракатини эмас, комилликка интилиш, ўз устида тинимсиз ишлашни назарда тутяпмиз. Кўплар ўқиб-ўрганишни афзал кўришади, бу ҳам мақсадга элтувчи йўлларнинг биридир.\nАмериканинг таниқли тижорат мураббийларидан бири Брендон Берчард (Brendon Burchard) беҳуда йўналишларда фаоллик кўрсатишимизни танқид қилади. Вақтни компютер ўйинларига ва ижтимоий тармоқлардаги бефойда тортишувларга сарфлаш уволдир. Натижада фойдали ишга вақтимиз оз қолади.\nҲар куни мутолаа қилинг\nКунига камида 30 дақиқа. Билим- бойликдир. Билимсизлик фалокат келтирмайди, аммо ютқазиб қўйиш ёмон, дейди донолар. Қўшимча қилиб айтиш мумкинки, билим мақсад сари йўлда кўмакчидир.\nДарвоқе, кун тартибингизга мутолаа фурсатини қўшиб қўйинг.\nТинимсиз малакангизни ошириб боринг\nЎз соҳангизда малакангизни ошириб боринг, натижада эксперт даражасига етишасиз. Моҳир мутахассисларга эса катта тўлашади ва ҳурмат қилишади.\nЭлектроникадан вақтинча чекининг\nМусиқа ва видео, сайтларни кузатиш ва ижтимоий тармоқлараро кезиш умримизнинг кўп қисмини елга совуради. Маълум кунни белгиланг ва ўша куни замонавий медиа воситаларидан тамоман фойдаланманг. Унинг ўрнига яқинларингиз билан учрашинг, қисқа муддатли саёҳатга чиқинг, ҳайвонот оламига, табиатга вақт ажратинг.\nОмадли ва бой кишилар одатда спорт билан шуғулланишади ва тўғри овқатланишади. Жисмоний фаоллик саломатлик калитидир.\nБарча соҳада мўътадилликка интилинг\nМувозанат ва уйғунликни ҳис этиш учун барча нарсанинг чек-чегарасини билиш керак. Жисмоний машқлар, таом тановули, иш, интернет ва бошқа машғулотларга ҳаддан зиёд киришиб кетманг. Мўътадилликка интилинг.\nБарча соҳада “олтин ўрталик”ка интилувчи кишиларнинг ишлари юришади. Хизмат шериклари топиш, ҳомийни ёки инвесторни кўндириш, лавозим поғоналаридан одимлаш осон кечади.\nНекбинлар (оптимист) дунёни ҳаракатлантиришади, пессимистлар эса унинг ёнида “дунё қаёққа кетмоқда”, дея чопқиллаб югуришади. Некбинлар ва жонбозлар дунёнинг эгаларидир. Улар қоронғудан нурга, машаққатдан роҳатга элтувчи йўлни излайдилар ва топадилар.\nБизга тиқиштирилаётган ахборот негативга тўла. Ахборотни сараланг ва ўзингизга зарурини олинг. Ижтимоий тармоқдаги хабарлар тасмангиз эса ўзингизга асқотадиган хабарлар билан тўлсин.\nҲиссиёт ва фикрларини бошқаришга афсунгарлар эмас, омадли инсонлар ҳам қодир.\nМиянгизда салбий фикрлар ғужғон айланса, юрагингиз хавотир ҳиссига тўлса, муваффақият эшигингизни чертиши гумон. Салбий фикрларни қувинг. Омадли кишилар ҳамиша яратиш билан банд, уларнинг миясида негативга жой йўқ.\nҚўрқув – инсонга хос табиий туйғу. Ҳар бир одам нимадандир қўрқади, хавотирланади. Толеи кулмаган кишилар ўзини қўрқув измига топширади, тадбирли инсон эса қўрқувни енгишга қодир.\nИшингиз юришмаслигига нимадан қўрқаётганингиз сабаблигини аниқланг ва уни бартараф этиш йўлини қидиринг.\nҚўл силтаб кетманг\nМақсадга элтувчи йўлда машаққат учраши муқаррар. Қанчалик қийинчилик бўлмасин қўл силтаб кетишга шошманг. Балки қийинчиликлар барчасини йиғиштиришингиз учун эмас, иродангизни тоблаш учун юборилаётгандир.\nТеглар: # муваффақият сири # омадга эришиш


Иванка Трамп Сурияга зарба бериш бўйича отасига таъсир кўрсатганини рад этди\n08:42 / 26.04.2017\nАҚШ президенти Дональд Трампнинг ёрдамчиси ҳисобланувчи қизи Иванка Трамп Германияга сафари чоғида отасининг Сурияга зарба бериш қарорига таъсир кўрсатмаганини билдирди. 7 апрель куни Дональд Трамп Суриянинг Хомс вилоятидаги ҳукумат авиабазасига ракета зарбаси бериш хусусида кўрсатма берган эди. Иванка сўзларидан ABC телекомпанияси иқтибос келтирмоқда.\n"Бу нотўғри тушуниш бўлган", - деган Иванка Берлинда журналистлар билан учрашувда. У Сурияда кимёвий қурол фойдалангани ҳақидаги Америка ОАВ хабарларидан сўнг, отасидан ушбу мамлакатга зарба беришни сўрагани хусусидаги хабарларни шундай изоҳлади. Шу билан бирга, президент қизи "ўйлайманки, бизлар кўрган лавҳаларга қарашдан сўнг унга муносабат билдирмаслик, чуқур ҳиссиётга берилмаслик мумкин эмас".\nИванка Трамп, шунингдек, президент маслаҳатчиси сифатида Вашингтон нималар қилиши мумкинлигига доир ўз фикрларини билдирган, холос. Бироқ, бу фикр ўша вақтда Америка етакчиси хулосасига мос келган.\nБундан аввалроқ, АҚШ президентининг ўғли Эрик Трамп The Telegraph нашрига берган интервьюсида, Иванка отасининг Сурияга зарба беришида катта таъсир кўрсатганини уқдирган эди. Independent газетаси эса, Трамп қизининг қараши бу масалада ҳал қилувчи ўрин тутгани ҳақида ёзганди.\nЭслатиб ўтамиз, АҚШ қуролли кучлари 7 апрелга ўтар кечаси Америка президенти буйруғига биноан Суриянинг Хомс вилоятидаги ҳарбий аэродромга 59та қанотли Tomahawk ракеталарини учирган эди. Вашингтон бу амалиётни 4 апрель куни эҳтимолий кимёвий қурол қўлланилганига жавоб деб атади.\nАҚШ Сурия Иванка Трамп


Бразилия ҳукумати америкалик сузувчилардан 2 нафарини сўроқдан кейин қўйиб юборди\n11:01 / 19.08.2016 4443\nАҚШ терма жамоаси аъзолари бўлган сузувчилар Гуннар Бенц ҳамда Жек Конгерга Бразилияни тарк этишга рухсат берилди. Бу ҳақда "Би-би-си" хабар берган.\nБундан олдинроқ, бу икки сузувчи Рио-де-Жанейродаги аэропортда АҚШга учаётган самолётдан тушириб қолинганди. Улар Рио-2016 олимпиадаси давомида содир этилган талончилик ҳодисаси бўйича сўроқ қилинган.\nАмерикалик спортчиларнинг адвокати Сержи Риера ўз мижозлари аэропортга йўл олгани ҳақида айтган.\nБундан олдинроқ Бразилия ҳукумати яна икки америкалик сузувчи - Райан Лохте ва Жеймс Фейгенга полицияга ёлғон кўрсатма бериш бўйича айблов қўйиши мумкинлиги хабар қилинганди.\nАввалроқ Олимпиадада сузувчилар Лохте, Гуннар Бентц, Жек Конгер ва Фейген Олимпия қишлоғига йўлда ўзларини ҳуқуқ-тартибот муассасалари ходимлари деб таништирган бир гуруҳ одамлар томонидан тунаб кетилганлари ҳақида маълумот беришган. Воқеадан кейин атлетлар уларни қурол билан қўрқитиб тунаганларини маълум қилишган.\nБу кўрсатмалардан кейин маҳаллий полиция тергов бошлаган ва унинг якунига кўра америкалик спортчиларнинг кўрсатмаларига етарлича исботлар аниқламаган.\nОлимпия чемпиони ичкиликбозликка муккасидан кетганини тан олди\nАмерикалик 6 карра Олимпия чемпиони допинг сабабли мусобақалардан четлаштирилди\nАмерикалик сузувчи Райан Лохте Риодаги можаро туфайли 10 ойга дисквалификация қилинди


Жорий йилда Самарқандда 1 175 фуқаро ишли бўлди | O'zLiDeP\nЖорий йилда Самарқандда 1 175 фуқаро ишли бўлди\nБу ҳақда халқ депутатлари Самарқанд вилоят Кенгашидаги O‘zLiDeP депутатлик гуруҳининг навбатдаги йиғилишида маълум қилинди.\nЙиғилишда Самарқанд вилояти Иқтисодиёт ва саноат бош бошқармаси бошлиғи ўринбосари Элёр Холмаматовнинг ахбороти эшитилди.\nҲисоботда таъкидланганидек, жорий йилнинг ўтган 4 ойи давомида Самарқанд вилоят 1-сектор штабларига бириктирилган ходимлар томонидан уйма-уй юриш жараёнида 118,8 минг хонадон ўрганиб чиқилган. Ўрганиш давомида 9 477 фуқаролардан 10 315 муаммо келиб тушган.\n–Ҳозирга қадар мурожаатларнинг 8 958 таси ижобий ҳал этилди. Хусусан, 191 ўта оғир шароитда яшаётган оилаларнинг уйлари таъмирлаб берилди, 804 уй-жойга муҳтож ногиронлиги бўлган шахслар уй-жой билан таъминланди, – дейди Э.Холмаматов. – Шунингдек, 2 611 нафар аҳоли табиий газ ва суюлтирилган газ баллони, 1 175 фуқаро иш билан таъминланди. 1 320 фуқарога сифатли тиббий хизмат кўрсатилиб, бепул дори-дармонлар етказиб берилди.\nЙиғилишда шунингдек, кун тартибидаги иккинчи масала юзасидан вилоят қишлоқ хўжалик бошқармаси бошлиғи ўринбосари Акмал Худоёровнинг ҳисоботи ҳам тингланди.\nА.Худоёровнинг сўзларига кўра, 2019 йил ҳосили учун вилоятнинг барча туманларида пахта-тўқимачилик кластерлари ташкил қилинган. Шундан, “Мароканд Сифат Текстиль” МЧЖ кластер корхонасига 9095, Иштихон туманидан 8595, Оқдарё туманидан 500, “Каттақўрғон кластер” МЧЖ кластер корхонасига 11038, жами вилоят бўйича 75580 гектар майдонга чигит экиш навлар ва схемалар кесимида режалаштирилган.\n–Бундан ташқари, пахта-тўқимачилик кластер корхоналари билан фермер хўжаликлар ўртасида 205 минг тонна пахта хом-ашёси етиштириш бўйича контрактация шартномалари тузилди, – дейди А.Худоёров. – Пахта-тўқимачилик кластерларига бириктирилган фермер хўжаликларни пахта майдонларини 2019-2021 йиллар давомида босқичма-босқич пахта хом ашёсини етиштиришда томчилатиб суғориш тизимини жорий қилиш бўйича тегишли чора-тадбирлар белгилаб олинди. Мазкур тизимнинг ишга тушиши натижасида юзлаб янги иш ўринлари яратилади.\nШунингдек, депутатлик эшитувида вилоятда “Ҳар бир оила – тадбиркор”, “Ёшлар – келажагимиз” давлат Дастурларининг ижроси юзасидан Марказий банк Самарқанд вилоят бош бошқармаси бош мутахассисининг ахбороти ҳам эшитилди.\nЙиғилишда аҳоли муаммоларини ўрганиш ва бартараф этиш, тадбиркорликни ривожлантириш, қишлоқ жойларида янги иш ўринлари яратиш бўйича вилоятда амалга оширилаётган ишлар қониқарли деб топилди.\nЙиғилиш сўнгида кун тартибидаги масалалар юзасидан партия депутатлик гуруҳининг тегишли қарори қабул қилинди.


Дунёда ҳар 40 сонияда бир киши ўз жонига қасд қилади — ЖССТ – Газета.uz\nДунёда ҳар 40 сонияда бир киши ўз жонига қасд қилади — ЖССТ\nҲар йили дунёда 800 минг киши ўз жонига қасд қилади — бу ҳар 40 сонияда битта ҳолат дегани. Деярли 80% ҳолатлар даромад даражаси кам ва ўртача бўлган мамлакатларга тўғри келади. ЖССТ Бутунжаҳон ўз жонига қасд қилишнинг олдини олиш куни муносабати билан бу борада мамлакатларга берилган тавсияларни эслатиб ўтди.\nLotinchada 14 сентябрь 2020, 14:15 Жаҳон\nҲар йили дунёда 800 мингга яқин одам ўз жонига қасд қилмоқда. Бундай ҳолатларнинг аксарияти, яъни 79 фоизи, даромад даражаси кам ва ўртача бўлган мамлакатларда учрайди. Ўз жонига қасд қилиш 15−19 ёшли ўспиринлар орасида ўлимларнинг учинчи энг катта сабабчисидир. Бу ҳақда 10 сентябрь — Жаҳон ўз жонига қасд қилишнинг олдини олиш куни муносабати билан БМТнинг Янгиликлар маркази томонидан эсга олинди.\nЖаҳон соғлиқни сақлаш ташкилоти маълумотларига кўра, эркаклар орасида ўз жонига қасд қилиш ҳолатлари зўравонлик оқибатида ташкил этилган ўлим ҳолатларининг 50% ни, аёлларда эса 71% ни ташкил қилади. Бундан ташқари, ЖССТга кўра, Европа минтақасидаги кўплаб мамлакатлар бу борада дунёдаги энг юқори кўрсаткичга эга — йилига 140 минг суицид ҳолатлари. 2019 йилда ушбу фожиали кўрсаткич бўйича Россия дунёда учинчи ўринни эгаллади.\nЖССТ маълумотларига кўра, ўз жонига қасд қилишнинг асосий хавф туғдирувчи омили — содир этилган ўз жонига қасд қилишга бўлган ҳаракат. Шу сабабли, ушбу ҳодиса билан курашишнинг асосий усулларидан бири бу аввалроқ ўзларига зарар етказишга ҳаракат қилиб кўрган ёки бу ҳақда ўйлаган одамлар ҳақида маълумот тўплаш, сўнгра уларнинг ҳолати ва хатти-ҳаракатларини кузатиб боришдир.\nЖаҳон соғлиқни сақлаш ташкилоти маълумот тўплаш ва мониторинг қилишдан ташқари, таълим муассасалари даражасида тадбирлар ташкил этиш, аҳоли орасида алкоголь ва гиёҳванд моддаларни истеъмол қилишни камайтириш, тиббиёт ходимларини ўқитиш ва бошқа чораларни тавсия қилади.\n19.01 Кунига ўртача 45−50 мингта ПЗР-тест олинмоқда — СВВ\n19.01 ФТА Ўзбекистонда чорвачиликни ривожлантиришга 100 млн евро қарз беради


Тошкент метрополитени - xabar.uz\nКуни кеча, 20 июнь куни соат 22:10 да Чилонзор йўналиши «Олмазор» бекатидан Сергелининг 1-бекати томон ҳаракатланаётган метрода носозлик юзага келгани ҳақида хабар бергандик.\nРаҳмонбек Жаҳонгирович Усмонов бошқа ишга ўтиши муносабати билан транспорт вазирининг ўринбосари лавозимидан озод этилгани ҳақида хабар берган эдик.\nТошкент метрополитенининг икки йўналишида иш тартиби ва ҳаракат вақти қисқартирилмоқда. Бу ҳақда «Тошкент метрополитени» УК хабар берди.\nҲайит куни метро 04:00 дан иш бошлайди\n«Тошкент метрополитени» УК Рамазон ҳайити байрами нишонланиши муносабати билан Тошкент метрополитенининг иш тартиби ҳақида маълумот берди.\nТошкентда метро поезди йўловчилар ҳаётини хавфга қўйиб очиқ эшик билан ҳаракатлангани ҳақида хабар берилганди.\n«Тошкент метрополитени» узр сўради\nИжтимоий тармоқларда метрополитен кассаси олдида кўплаб одамлар йиғилиб қолгани акс этган расм тарқалмоқда.\n1 январдан йўлкира ҳақини тўлашда янгилик бўлади\n«Умумий фойдаланиладиган транспортда йўловчи ташишда йўлкира ҳақини тўлашнинг автоматлаштирилган тизимини жорий этиш тўғрисида» Ҳукумат қарори (948-сон, 25.11.2019 й.) қабул қилинди.


YouTube орқали Хитойда банк менежери ходимларни калтаклаётган видеоси тарқалди » Ўзбекистон янгиликлари – Zamin.uz\n22-06-2016 | 00:41\nZAMIN.UZ / Дунё / 22 Июн 2016 года394\nХитойнинг Чанчжи шаҳрида банк менежери яхши ишламайдиган ходимларни калтак билан ураётган видеоси YouTube орқали тарқалди. Менежер банкнинг саккиз нафар лаёқатсиз ходимларини бошқалар олдида калтаклаётгани жуда ачинарли манзара касб этади. Видеода шуни кўриш мумкинки, жазоланаётганлар орасида аёллар ҳам бор. Мазкур видео YouTube фойдаланувчилари орасида кескин танқидларга учрамоқда. Фойдаланувчилардан бири, одамлар қул эмаслиги ва камчилик ҳамма жойда бўлишини айтиб ўтган.\nЎқишни тавсия қиламиз Қуролли тўданинг Актобедаги ҳарбий қисмга ҳужум бошлаши тасвирланган видео пайдо бўлди\n13:53 / 28-05-2016


Ифтихор 06.06.2020 12:56\nЎзбекистон халқ шоири Омон Матжоннинг “Кўрдим, Шукур Бурҳон...” шеърини билмаган адабиёт ихлосманди бўлмаса керак. Унда атоқли актёр қиёфасида халқимиздан етишиб чиққан даҳолар сиймоси умумлашма образ сифатида тасвирланади.\nАдиблар хиёбони. Дарҳақиқат, инсоният яралибдики, санъат билан, адабиёт билан ҳамнафас яшайди. Ҳамма замонларда ҳам адабиёт намоёндаларига ҳайкал қўйилган. Аммо афсуски, яқин ўтмишда ижод ҳам у ёки бу шаклда сиёсатга қурбон қилингани рост. Яқинда пойтахтнинг қоқ юрагида бунёд этилган “Адиблар хиёбони”ни зиёрат қиларканман ана шундай ўйлар ўтди хаёлимдан.\nХХ аср ўзбек шеърияти ихлосмандлари Ўзбекистон Қаҳрамони Эркин Воҳидов ижоди билан албатта, яхши таниш. Адиблар хиёбонида устознинг ўйчан қиёфасига боқинг. Тарихи минг йиллик аруз вазнию, замонавий бармоқ услубини ўйноқи сатрларига жо қилган шоир бугун жисман орамизда йўқ. Аммо хотирамизга михланиб қолган достонлари, шеърлари, баётларини ҳар куни ёд айтамиз. Бундан ярим асрлар аввал яратилган “Руҳлар исёни” достонида шундай эпиграф қўлланганди: “Туғилгансан озод, мудом озод бўлиб қол!”. Эркин Воҳидовнинг ўйчан сиймоси озод Ўзбекистонга боқиб турганида ўзига хос маъно бордек, назаримда.


Шомуродовни олишни истаган Россия клублари "Женоа"га яқинлаша олмади! - Zamin.uz\n“Динамо” ва ЦСКА каби клублар ўз таркибида кўришни истаган Элдор Шомуродовнинг “Женоа”га ўтиб кетгани ҳақида шуни айтишим мумкинки, бозор ўз қоидаларини ўтказади. Шомуродов трансфери ҳал бўлаётган паллада Россия клублари молиявий масалада “Женоа”га яқинлаша олмаган. Уларнинг таклифи футболчига ҳам, клубга ҳам маъқул келган, - деди Александр Маньяков. “Замин” янгиликларини “Twitter”да кузатиб боринг\n“Женоа” Балотеллининг ўрнига Шомуродовни танладими?\n13-11-2020, 19:39, Спорт\n4-11-2020, 21:13, Спорт\n"Машъал" ва "Бунёдкор" Элдор Шомуродов трансферидан қанча ишлаб олиши керак?\n2-11-2020, 15:30, Спорт


Рейтинг. Туман ҳокимларидан вазир ўринбосарларигача — энг ёш амалдорлар – Bugun.uz\nРейтинглар - 17:10 · 22.04.2022\nРейтинг. Туман ҳокимларидан вазир ўринбосарларигача — энг ёш амалдорлар\nЎзбек жамиятида ёш кадрлар бошқа жабҳаларга кириб боргани каби сиёсат, бошқарув ишларига ҳам қизғин тортилмоқда. Сўнгги йилларда вазирлик ва идоралардаги етакчи лавозимларга кўплаб ёш раҳбарлар тайинланди. Бугунги кунда 24 нафар вазирликдан 10 нафарини 40 ёшдан 45 ёшгача бўлган раҳбарлар бошқариб келаётганини ҳам юқори лавозим эгалари тобора «ёшариб бораётгани»нинг ифодаси деса бўлади. Бугунги рейтингимизда эътиборингизга мамлакатимизда раҳбарлик лавозимларида ишлаб келаётган 35 ёшгача бўлган кадрлар ҳақидаги маълумотларни ҳавола этамиз.\n9. Абатбай Данияров — 35 ёш. 1987 йил 7 августда Қорақалпоғистон Республикасида туғилган. 2008 йилда Нукус давлат педагогика институтини тамомлаган. Касби инглиз тили ўқитувчиси.\nБугунги кунда у Қорақалпоғистон Республикаси Жўқорғи Кенгеси Ёшлар сиёсати ва соғлом авлодни тарбиялаш масалалари қўмитаси раиси, Ёшлар ишлари агентлиги Қорақалпоғистон Республикаси ҳудудий бошқармаси бошлиғи ҳисобланади.\nШохжаҳон Абдуллаев — 35 ёш. 1987 йилнинг 19 январида Олтинсой туманида туғилган. 2009 йилда Термиз давлат университети, 2020 йилда Президент ҳузуридаги Давлат бошқаруви академиясини тамомлаган.\nМеҳнат фаолияти давомида турли йилларда вилоят иқтисодиёт бош бошқармаси бўлим бошлиғи, бошқарма бошлиғи ўринбосари, Шўрчи тумани ҳокимининг биринчи ўринбосари, вилоят иқтисодиёт ва саноат бош бошқармаси бошлиғи, 2020 йилдан вилоят иқтисодий тараққиёт ва камбағалликни қисқартириш бош бошқармаси бошлиғининг биринчи ўринбосари лавозимларида ишлаган. Ҳозирда Сурхондарё вилояти Ангор тумани ҳокими вазифасини бажариб келмоқда.\nҚурбон Турсунов — 35 ёш. 1987 йил 5 август куни Бухоро шаҳрида туғилган. Маълумоти олий, 2009 йил Бухоро озиқ-овқат ва енгил саноат технология институтини тамомлаган. 2020-2021 йилларда «Бухоро вилоят Уй-жой коммунал хизмат кўрсатиш бошқармаси» бошлиғи лавозимида ишлаган.\n2021 йил 2 мартидан ҳозирга қадар Турсунов уй-жой коммунал хизмат кўрсатиш вазирининг ўринбосари вазифасини бажариб келмоқда.\nРустам Каримжонов — 35 ёш. 1987 йил 10 декабрь куни Қирғизистон Республикасида таваллуд топган. 2009 йилда Тошкент автомобиль йўллари институтини ва 2011 йилда Халқаро Солбридж университетини (Корея Республикаси) тамомлаган.\n2016-2017 йилларда Ўзбекистон Республикаси Ахборот технологиялари ва коммуникасияларини ривожлантириш вазирлиги Ахборот-коммуникасия технологияларини ривожлантиришни стратегик режалаштириш ва ахборот технологияларининг конвергенцияси бўлими бошлиғи, 2017-2018 йилларда Ўзбекистон Республикаси Ахборот технологиялари ва коммуникасияларини ривожлантириш вазирлиги Стратегик режалаштириш бошқармаси бошлиғи, 2018 йилда бир муддат Халқ таълими вазирлиги Таълим соҳасида ислоҳотларни стратегик таҳлил ва ҳуқуқий жиҳатдан қўллаб-қувватлаш бўлими бошлиғи, 2018-2020 йилларда Ўзбекистон Республикаси Халқ таълими вазирлигининг «Инновация, технология ва стратегия» маркази ДУК директори лавозимларида ишлаган.\nБугунги кунда Халқ таълими вазири ўринбосари сифатида фаолият юритиб келмоқда.\nУмид Абидхаджаев — 35 ёш. 1987 йилда Наманган шаҳрида туғилган. 2009 йилда Вазирлар Маҳкамаси ҳузуридаги Тошкент ислом университетини, 2014 йилда Япониянинг Кеё университети магистратурасини, 2017 йилда Кеё университетининг иқтисод фанлари номзоди илмий даражасини олган. 2019 йил октябрь ойидан Иқтисодий тадаиқотлар ва ислоҳотлар маркази директори ўринбосари лавозимида ишлаб келган.\n2021 йилнинг май ойидан бошлаб Ўзбекистон Иқтисодий ривожланиш ва қашшоқликни қисқартириш вазирлиги ҳузуридаги Прогнозлаштириш ва макроиқтисодий тадқиқотлар институти директори лавозимида ишлаб келмоқда.\n8. Бобур Абдуллаев — 34 ёш. Вазирлар Маҳкамасининг 2019 йил 16 декабрдаги қарорига кўра Тошкент шаҳридаги Амити университетининг бошқаруви директори вазифасини бажарувчи этиб тайинланди. Меҳнат фаолиятини «Ўзбектелеком» компаниясида бошлаган Бобур Абдуллаев турли йилларда АКТ вазирлигида масъул вазифаларда, шунингдек, «O‘zInfoCom» ягона интеграторида директор ўринбосари лавозимларида ишлаган. Тайинловга қадар АКТ вазирлигининг Ахборот-коммуникасия технологиялари соҳасини стратегик ривожлантириш бошқармаси бошлиғи вазифасини бажарган.\nОлег Пекос — 34 ёш. 1988 йилда Тошкент вилоятида туғилган. Ўзбекистон Республикаси Президентининг 2020 йил 10 июндаги қарорига мувофиқ, Пекос Олег Андреевич Ахборот технологиялари ва коммуникацияларини ривожлантириш вазирининг рақамли иқтисодиёт ва электрон ҳукумат масалалари бўйича биринчи ўринбосари лавозимига тайинланган. У бу вақтга қадар «Ўзбектелеком» акциядорлик компанияси «Телекоммуникация транспорт тармоғи» филиали директори лавозимида фаолият кўрсатиб келган.\nШу билан бирга, у фаолияти давомида «Ўзбектелеком» акциядорлик компаниясида бир қатор раҳбар лавозимларида меҳнат қилган. Олег Пекос Санкт-Петербург давлат телекоммуникациялар университетида «Ахборот тизимлари ва технологиялари муҳандиси» мутахассислиги бўйича таҳсил олган.\nЭлбек Шукуров — 34 ёш. 1988 йилда Тошкент шаҳрида туғилган, 2009 йилда Тошкент давлат аграр университетини тамомлаган. Меҳнат фаолиятини 2005 йилда «Камолот» ёшлар ижтимоий ҳаракатида бошлаган, бир неча йил турли лавозимларда, шу жумладан, Тошкент шаҳар кенгаши раиси сифатида ишлаган.\nУ Олий Мажлис Қонунчилик палатаси депутати ва Ўзбекистон Либерал-демократик партияси раисининг ёшлар масалалари бўйича ўринбосари бўлган. 2017 йил июлдан 2018 йил августгача Ёшлар иттифоқининг Тошкент кенгашини бошқарган, пойтахт ҳокимининг ёшлар масалалари бўйича маслаҳатчиси лавозимида ишлаган. 2018-2020 йилларда Тошкент шаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари, 2020 йилда бир муддат Ўзбекистон Жисмоний тарбия ва спорт вазирининг ўринбосари сифатида ишлаган ва шу йил 25 августидан Тошкент шаҳри Сергели тумани ҳокими вазифасини бажармоқда.\nҲилола Умарова — 34 ёш. 1988 йил 9 август санасида Германиянинг Ваймер шаҳрида туғилган. Миллати ўзбек. Жаҳон иқтисодиёти ва дипломатия университетида бакалавр ва магистратура босқичларида таҳсил олган.\n2018 йил 1 ноябрдан Тошкент шаҳридаги Инха университетининг фаол тадбиркорлик, инновасион ғоялар ва технологияларни қўллаб-қувватлаш масалалари бўйича бош менежери лавозимида ишлаб келган. «Ўзбекистон белгиси» кўкрак нишони давлат мукофати билан тақдирланган. Бир муддат Муҳаммад ал-Хоразмий номидаги ихтисослаштирилган ахборот-коммуникасия технологиялари мактабининг директори лавозимида ишлаб келган Ҳилола Умарова 2020 йил 9 октябрда Махсус ва президент мактабларини ривожлантириш агентлиги директори лавозимига тайинланди.\n7. Дурдона Раҳимова — 33 ёш. 1989 йилда Тошкент шаҳрида туғилган. 2013 йилда Жиззах давлат педагогика институтини тамомлаган.\n2012-2013 йилларда «Камолот» ёшлар ижтимоий ҳаракати Жиззах вилояти Кенгаши иқтидорли ёшлар ва ёш олимлар билан ишлаш бўлими мудири, 2013-2017 йилларда «Камолот» ёшлар ижтимоий ҳаракати Марказий Кенгаши аппарати Республика «Камалак» болалар ташкилоти бош мутахассиси, 2017-2019 йилларда Ўзбекистон ёшлар иттифоқи Марказий Кенгаши аппарати «Камалак» болалар ташкилоти бўлими мудири, 2019 йилда бир муддат Ўзбекистон ёшлар иттифоқи Марказий Кенгаши аппарати Бошланғич ташкилот етакчилари билан ишлаш бўлими бошлиғи, 2019-2020 йилларда Ёшлар иттифоқи Тошкент шаҳар Кенгаши раисилавозимларида фаолият олиб борган.\n2020 йилдан ҳозирги вақтга қадар Тошкент шаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари вазифасини бажариб келмоқда.\nХушнудбек Худойбердиев — 33 ёш. 1989 йил 7 июнда Қашқадарё вилоятининг Чироқчи туманида туғилган. Миллати ўзбек. Тошкент давлат юридик университетининг бакалавриат ва магистратура босқичларини тамомлаган.\n2010-2013 йилларда Тошкент давлат юридик университетида ўқитувчи, 2013-2017 йилларда Ўзбекистон касаба уюшмалари федерасияси кенгаши юридик бўлими юристконсулти сифатида ишлаган. Ўзбекистон Республикаси Вазирлар Маҳкамасининг 2019 йил 26 декабрдаги 1037-сон қарори асосида Республика олий таълим кенгаши аъзоси этиб тайинланган. У 2020 йил 28 январдан 1 июлгача Миллий масс-медиани қўллаб-қувватлаш ва ривожлантириш жамоат фонди директори сифатида фаолият олиб борди.\n2020 йил 1 июлдан Вазирлар Маҳкамасининг 415-сон қарори асосида Ўзбекистон миллий ахборот агентлиги директорининг ўринбосари лавозимида ишлаб келяпти.\nСарварбек Султонов — 33 ёш. 1989 йилнинг 19 июлда Оқолтин туманида туғилган. 2011 йилда Гулистон давлат университети, 2013 йилда Тошкент ахборот технологиялари университети магистатурасини тамомлаган. «Дўстлик» ордени соҳиби.\nМеҳнат фаолияти давомида турли йилларда Ўзбекистон «Камолот» ёшлар ижтимоий ҳаракати «Етакчи» ёшлар ўқув маркази Сирдарё вилояти координатори, Ўзбекистон Халқ демократик партияси Сирдарё вилоят Кенгаши Аҳоли бандлиги ва ижтимоий сиёсат масалалари бўлими мудири, Сирдарё вилояти Оқолтин тумани халқ таълими муассасалар фаолиятини методик таъминлаш ва ташкил этиш бўлими услубчиси, Ўзбекистон «Камолот» ёшлар ижтимоий ҳаракати Оқолтин тумани Кенгаши раиси, Ўзбекистон «Камолот» ёшлар ижтимоий ҳаракати Сирдарё вилояти Кенгаши раисининг ўринбосари, Ўзбекистон ёшлар иттифоқи Сирдарё вилояти Кенгаши раисининг маънавий-маърифий ишлар бўйича ўринбосари лавозимларида ишлаган.\n2020 йилдан Сирдарё вилояти Ширин шаҳри ҳокими вазифасини бажармоқда.\n6. Юсуф Абсоатов — 32 ёш. 1990 йилда туғилган. 2012-2016 йилларда Ўзбекистон Миллий университети талабаси, 2013-2019 йилларда Ўзбекистон Республикаси Вазирлар Маҳкамаси ҳузуридаги Давлат тест марказида кимё фани бўйича эксперт, 2018-2020 йилларда Ўзбекистон Миллий университети кимё факультети магистратура талабаси бўлган.\n2020 йилдан ҳозирга қадар Ўзбекистон Республикаси Олий ва ўрта махсус таълим вазирининг ахборот технологиялари ва ёшлар бўйича ўринбосари лавозимида ишлаб келмоқда.\n5. Олимжон Тўйчиев — 31 ёш. 1991 йил Тошкент вилояти Бекобод шаҳрида туғилган. Тошкент шаҳридаги Турин политехника университетида 2015 йил машинасозлик муҳандиси мутахассислиги бўйича бакалавр даражаси ва 2017 йили мехатроника йўналиши бўйича магистрлик даражасига эга бўлган. 2016-2017 йилларда Германиянинг Ҳофенҳайм университетида ҳам таҳсил олган.\nШунингдек, у 2013 йил овоз орқали масофадан бошқарилиб, турли топшириқларни бажарадиган, ўзбек тилини тушунадиган биринчи роботни яратиб, фан ва техника соҳасида, айниқса, робототехника соҳасини ёшлар ўртасида кенг кўламда оммалаштириш йўлида қўшган ҳиссаси учун «Шуҳрат» медали билан тақдирланган.\n2017 йилда Олимжон Тўйчиев «Камолот» ЁИҲ қурултойида Ўзбекистон Республикаси президенти томонидан Фан ва технологиялар агентлиги бош директорининг ўринбосари этиб тайинланган эди. Кейинроқ бир муддат Ўзбекистон Республикаси инновацион ривожланиш вазирининг ўринбосари лавозимида фаолият олиб борган Олимжон Тўйчиев 2021 йилдан Инновацион ривожланиш вазирлиги ҳузуридаги Инновацияларни жорий қилиш ва технологиялар трансферининг миллий офиси бош директори лавозимини эгаллади.\n4. Дилноза Каттахонова — 30 ёш. 1992 йилда туғилган, Ўзбекистон Миллий университети битирувчиси ҳисобланади.\nУ муқаддам Хотин-қизлар қўмитаси етакчи мутахассиси сифатида фаолият олиб борган. 2020 йилнинг 10 июль куни Дилноза Каттахонова Ёшлар иттифоқи биносида президентнинг фан, таълим, соғлиқни сақлаш ва спорт масалалари бўйича давлат маслаҳатчиси Абдужаббор Абдувоҳидов раислигида ўтган йиғилишда Ёшлар ишлари агентлиги раҳбарининг ўринбосари этиб тайинланди.\n3. Шерзод Раҳмонов — 29 ёш. 1993 йил 25 июлда Бухорода туғилган. 2016 йилда Бухоро давлат университетини биология ва кимё мутахассислиги бўйича тамомлаган. 2009 йилда «Шухрат-Машсервис» маъсулияти чекланган компаниясининг компьютер оператори сифатида иш бошлаган. 2011 йилдан 2017 йилгача у ушбу компаниянинг ижрочи директори, сўнгра раҳбари бўлган.\n2018 йилдан буён у «Ёшлар — келажагимиз» жамғармаси филиалининг раҳбари ва минтақавий координатори ҳисобланади.\n2. Алишер Садуллаев — 28 ёш. 1994 йилда Жиззах туманида таваллуд топган. 2017 йилда Тошкент шаҳридаги Cингапур менежментни ривожлантириш институтининг бакалавр даражасини тамомлаган.\n2015-2017 йилларда Тошкент шаҳридаги «Result» ўқув маркази раҳбари сифатида фаолият юритган. 2017 йил 30 июнда Ўзбекистон Республикаси халқ таълими вазирининг ўринбосари этиб тайинланган. 2018 йилда Ўзбекистон ёшлар иттифоқи раисининг биринчи ўринбосари этиб тайинланган. 2019 йил 29 августдан ҳозирга қадар Ўзбекистон ёшлар иттифоқи (эндиликда Ёшлар ишлари агентлиги) раиси ҳисобланади.\nБундан ташқари, Алишер Садуллаев 2019 йил 29 августдан ҳозирга қадар Ўзбекистон Республикаси Президентининг ёшлар, фан, таълим, соғлиқни сақлаш, маданият ва спорт масалалари бўйича маслаҳатчисининг биринчи ўринбосари саналади.\n2020 йил 17 январда Ўзбекистон Президенти томонидан Сенат аъзоси этиб тайинланган. 2020 йил 10 июлда Ўзбекистон ёшлар иттифоқи Ўзбекистон ёшлар ишлари агентлиги этиб қайта ташкил этилди, Алишер Саъдуллаев агентлик директори этиб тайинланди.\n1. Меҳриноз Аббосова — 27 ёш. 1995 йилда Наманган вилоятининг Чортоқ туманида туғилган. Ўзбекистон давлат жаҳон тиллари университети халқаро журналистика факультети ҳамда Алишер Навоий номидаги ўзбек тили ва адабиёти университетининг Олий адабиёт курсини тамомлаган.\nЎзбекистон Ёзувчилар уюшмаси тавсияси билан «Мен ёшликман», «Юлдузранг қўшиқлар» номли китоблари чоп этилган. Зулфия номидаги Давлат мукофоти, «Шуҳрат» медали соҳибаси саналади. Бир неча йиллар давомида Ўзбекистон ёшлар иттифоқи таркибида ташкил этилган Ёш ижодкорлар кенгашига раҳбарлик қилган.\nҲозирда у Ёшлар ишлари агентлиги директорининг Давлат тили масалалари бўйича маслаҳатчиси лавозимида ишлаб келмоқда.


Коронавирус ер шарининг “сўнгги” нуқталарини ҳам “забт этмоқда” — Sof.uz\nЖАҲОН 263,091,472 237,624,127 5,234,022\nКоронавирус ер шарининг “сўнгги” нуқталарини ҳам “забт этмоқда”\n1.11 19:29 357 Тиббиёт\nДунёда СOVID-19 кириб бормаган саноқлигина мамлакат қолган. Шулардан бири Тонга Қироллиги эди. Тинч океанида жойлашган мазкур орол-штатда 106 минг киши яшайди. Аммо кеча коронавирус бу манзилни ҳам “забт этди”. Қиролликка саёҳат учун келган Янги Зеландия фуқаросида инфекция аниқланиб у зудлик билан карантинга олинди.\n“Daily Mail”нинг ёзишича, дунёда пандемия тарқала бошланган кезларда Тонга дарҳол ўз чегараларини ёпиб, зарур ҳимоя чораларини кучайтирганди. Ҳатто аҳолини оммавий эмлаш жараёнига киришилганди. Шу туфайли мамлакатда кечагача ҳеч кимда ушбу хавфли касаллик аниқланмади.\nАйни пайтда Тонго ҳукумати мамлакат соғлиқни сақлаш тизими пандемияга дош беролмаслигидан жиддий хавотирда. Шу сабабли Қироллик ҳудудида бугундан карантин эълон қилиниши мумкин.\n29.11 22:12 802\nКеча, 22:42 557\n28.11 20:24 516\n30.11 09:07 427\nБугун, 10:13 139 Ўзбекистон\nБугун, 10:10 14 Ўзбекистон\nБугун, 08:59 85 Спорт\nБугун, 08:55 25 Ўзбекистон\nБугун, 08:47 61 Ўзбекистон\nКеча, 22:45 202 Ўзбекистон


04:11 25 Май 2019\n17:45 10.10.2018 Ҳавола олиш\nДамас ҳайдовчиси 25-ёшли Хусниддин Х., "Кичик безорилик"да айбдор деб топилган ва унга 3 кун маъмурий ҳибс жазоси берилган.\nТОШКЕНТ, 10 окт – Sputnik. Бир неча кун олдин ижтимоий тармоқларда “Тошшахартрансхизмат” ходими томонидан суратга олинган видео пайдо бўлган эди.\nУнда ноқонуний равишда автобус бекатида тўхтаб турган “Дамас” ҳайдовчиси видеолавҳани суратга олган “Тошшахартрансхизмат” ходимасини ҳақорат қилгани акс этган эди.\nУшбу иш Тошкент шаҳар ИИБ Мирзо Улуғбек тумани Маъмурий жавобгарлик суди томонидан кўриб чиқилиб Дамас ҳайдовчиси 25-ёшли Хусниддин Х., айбдор деб топилган ва Маъмурий жавобгарлик кодексининг 183 моддасига “Кичик безорилик” биноан жазога тортилган. Унга 3 кун маъмурий ҳибс жазоси берилган.\nУнинг йўловчиси бўлган 25 ёшли Умидбек А.нинг ҳатти ҳаракатлари ушбу кодекснинг 41 моддасига биноан (Инсон ҳурмати ва қадр-қимматини ҳақорат қилиш) ЭКИҲнинг 2 бараварига (368 минг сўм) жаримага тортилган.\nУндан ташқари ЙҲХ қоидаларини бузганлиги учун икки Дамас автомобили ҳайдовчиларига таалуқли далолатнома тузилган.\nТошкент шаҳар метрополитени Ички ишлар ходимининг ҳатти-ҳаракатлари – ИИБ ички инструкцияларига мувофиқ равишда амалга оширилган деб топилди.\nХабарда шунингдек, автобус бекатида турган бошқа эркакларнинг ушбу вазиятга бефар қараб турганлиги ва безорликни олдини олиш учун ҳамда аёл кишини ҳимоя қилиш учун ҳеч қандай ҳаракат қилмаганликлари алоҳида қайд этиб ўтилган. Шу ўринда ИИБ айрим эркаклар ўз фуқаролик мажбуриятларини унутиб қўйишганини эсга олган.\n“Ҳурматли Тошкентликлар ва пойтахт меҳмонлари! Шаҳримизда тартиб-интизом ҳамда сизнинг хавфсизлигингиз – бу фақатгина ИИБ ходимлари зимммасига юкланган аллақандай мавҳум тушунчалар эмас. Кўп нарса сизга боғлиқ. Сизнинг фуқаролик бурчингизга, кўз олдингизда юз бераётган қонунбузарликларга бўлган муносабатингизга боғлиқ боғлиқ. Шаҳримизнинг тинч-тотувлиги сизнинг хулқ-атвор маданиятингиз, қонунларга ва энг оддий одоб-ахлқ қоидаларига амал қилишингизга боғлиқ", - дейилган хабар сўнгида.


35996 Ўқиш режими + -\nОзода холанинг тўй бошлагани ҳаммани қувонтирди. Қўшнилар бирин-кетин муборакбод этишарди.\n“Вой, маҳалламизда тўй? Қачонга? Бехабар қолибман”.\n“Тўйни тезроқ бошланг, зерикиб қолдик”,\n“Озодахон, ўзим “Тановар”га тушаман-а?!”\nҚўшни аёлларнинг чақ-чақлашиб кулишлари ҳавасимни келтирди.\n“Бизни ҳам шундай тўйларга етказсин”, дейман пичирлаб.\nШу он Озода холанинг “Бу ой сафар ойи экан. Сафар ойида тўй қилиб бўлмаскан. Бир ой чидаб туринглар, кейинги ой қиламиз”, дейиши бир зумда ширин хаёлларимни учириб юборди.\n“Яхши ишни кечиктириб бўлмайди... Сорахонни эсланг...”\n“Сафар бўлса, бўлаверсин, шумланманг!”\n“Ҳамма ёқ тайёр бўлса, сафар ойи учун кечиктиришингиз яхшимас”.\nҲали у аёл, ҳали бу аёл у деди-бу деди, аммо барибир Озода хола қайсарлиги тутиб, гапида туриб олди.\n“Сизлар ҳам мени аврайверманглар. Уйдагилар ҳам, ўғлим ҳам шунақа дегани, деган. Мен сафар ойида тўй қилмайман. Сорахонни гапирманглар менга. У ўзига ўзи қилди. Ана, Манзурахон ўтган йили сафар ойида тўй қилганди. Нима бўлди? Бир йилга бормай, эр-хотин ажрашиб кетди... Аввалгилар бир нарсани билмаса айтишмайди. Сафар ойида тўй қилиш бехосият экан...”\nЁшман. Катталарнинг гапига қўшилолмай, уларни жимгина кузатаман. Озода хола ўзи тенги дугоналарининг гапини олмаганда, менинг гапимни олармиди?! Сиз Сора холага нима бўлган, дейсизми? Сора хола ҳам Озода холага ўхшаб иримчироқ, қайсарроқ эди. Тўй бошлашга бошлаб қўйди-ю, аммо ҳали сафар ойи келди, ҳали у кам, бу кам деб, тўйни орқага сураверди. Келин бўлмиш қиз ҳам айниб, чет элга ўқишга кетиб қолди. Қўшнилар интиқиб кутган тўй бир йилдан кейин бўлди. Сафар ойида ирим қилмаган Манзура хола-чи, дейсизми? Унинг келини тутқаноқ касалига чалинган экан. Шунинг учун эр-хотин яхшиликча ажрашишган эди.\nАфсуски, орамизда Озода хола ва Сора холалар жуда кўплаб топилади. Улар ва уларга ўхшаган аёлларимизнинг шумланиши, ирим-сирими туфайли сафар ойига тўғри келган кўплаб хайрли ишлар кейинги ойга кечиктирилади.\nБу иддаоларнинг асли қандай? Келинг, динимизда сафар ойи ҳақидаги маълумотларни ўрганиб чиқамиз.\nСафар ойи ҳижрий-қамарий тақвим бўйича йилнинг иккинчи ойидир. Ислом дини келгач, жоҳилиятнинг барча жоҳилликларини ислоҳ қилди. Жумладан, турли ой ва кунларга оид жоҳилликларини ҳам.\n“Сафар ойида никоҳ тўйи ёки унаштирув маросимини қилиб бўлмайди. Агар шундай қилинса, келин-куёв бахтсиз бўлади. Уларнинг бошига кутилмаган бало келади” .\n“Аёли билан бирга оилавий ҳаётни бошлаб бўлмайди”.\n“Бу ойда сафар қилинмайди, агар шундай қилинса, сафар қилувчи албатта қандайдир фалокатга учрайди”.\n“Сафар ойида янги иш бошлаб бўлмайди”.\nДинимиз барча нотўғри эътиқодлар қатори бундай хурофий фикрларни ҳам тўғрилади. Бу ойнинг никоҳга ҳам, сафарга ҳам, янги ишларга ҳам ҳеч қандай алоқаси йўқлиги исботланди.\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васалам: «Касаллик юқиши йўқ, қуш-ла фол очиш йўқ, бойқуш йўқ ва сафар йўқ. Ва моховдан худди арслондан қочганингдек қочгин», дедилар» (Имом Бухорий ривоят қилган).\nУшбу ҳадисда жоҳилиятнинг тўртта жоҳиллиги инкор қилинмоқда. Шулардан бири, «сафар йўқ». Жоҳилият аҳли у ойда сафар қилиб бўлмайди, у бўлмайди, бу бўлмайди, дейишар эди. Ислом ойларнинг ҳаммаси Аллоҳ таолонинг ойлари, кунларнинг ҳаммаси Аллоҳ таолонинг кунлари эканини эълон қилди.\nДинимизда айнан шу ой ҳақидаги жоҳилият аҳлининг бидъат-хурофотларига қарши кўплаб хайрли ишлар амалга оширилди. Бу ой «Сафарул хайр» – «Сафар яхшилик» деб номланди. Кўпгина ишлар айнан сафар ойида бошланди. Масжиди Набавийнинг қурилиши биринчи ҳижрий сананинг айнан сафар ойида бўлди. Мусулмонлар худди бошқа ойлардаги каби сафар ойида бемалол сафарларга чиқдилар. Пайғамбар алайҳиссалом шу ойда сафарга чиқиб, Ҳайбарни фатҳ қилдилар. Мусулмонлар бу ойда никоҳларини ўтказдилар. «Туҳфатул Муҳтож фии шарҳил Минҳож» китобида келтирилишича, Пайғамбаримиз алайҳиссалом айнан сафар ойида қизлари Фотима розияллоҳу анҳони Али розияллоҳу анҳуга никоҳлаб бердилар.\nШуни ҳам таъкидлаш лозимки, ой номи «сафар» эмас, “Софар”дир, яъни сод ҳарфи билан ёзилади. Ўзбек тилидаги сафар маъносини англатмайди.\nМақола сўнгида Пайғамбаримиз алайҳиссаломнинг бир муборак ҳадиси шарифлари ёдимга тушди: “Уч нарсадан умматим ҳануз (ҳеч ҳам) қутула олмайдилар. Бу ҳасад, бадгумонлик, иримдир. Шу нарсалардан қутулиш йўли шуки, ҳасад қилсангиз, зулмга ўтманг, гумону шубҳа қилсангиз, уни ҳақиқат ҳисоблаб, унга асосланиб иш тутманг, бирор ирим қилинадиган нарсага дуч келсангиз, Аллоҳ таолога таваккул қилиб, йўлингизда ва ишингизда давом этиб кетаверинг!” (Абу Яъло ривоят қилган).\nСиз ҳам биродар, “...бирор ирим қилинадиган нарсага дуч келсангиз, Аллоҳ таолога таваккул қилиб, йўлингизда ва ишингизда давом этиб кетаверинг!”\nАмал  банданинг ҳаёти давомида қиладиган ишлари. Исломда банданинг амали етти қисмга бўлинади Фарз. Вожиб. Суннат. Ҳаром. Макруҳи Мубоҳ Қазо.\n02:27 / 21.04.2017 1706\n02:05 / 03.05.2019 532\n04:19 / 08.12.2016 2076\ngallery sizemedium linkfile ids14031,14032,14033,14034,14038,14037,14036,14035 Улуғ бобомиз Алишер Навоий ва у кишига ўхшаш мумтоз адабиётимиз намояндаларининг асарлари қанча кўп ўрганилса, давоми...\n07:50 / 28.02.2017 2931


Прокуратура органларида 1198 та штат қисқартирилди - Zamin.uz\nПрокуратура органларининг 1 198 та штат бирлиги қисқартирилади, шундан 87 таси Тадбиркорларнинг ҳуқуқларини ҳимоя қилиш бўйича вакил девонига, 470 таси Давлат солиқ қўмитаси бўлинмаларига йўналтирилади.\nБу ҳақда президент 15 мартда махсус фармонни имзолаган. Солиқ қонунчилиги бўйича ўринбосар лавозими тугатилгани ҳақида аввалроқ хабар берилган.\nШунингдек, 2019 йил 1 апрелдан тадбиркорларни текшириш президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил томонидан амалга оширилади.\nТекширувларни электрон рўйхатга олиш ягона тизими Бош прокуратура тасарруфидан Тадбиркорларнинг ҳуқуқларини ҳимоя қилиш бўйича вакил тасарруфига ўтказилган. «Замин» янгиликларини «Вконтакти»да кузатиб боринг\nТадбиркорларга ҳуқуқий тушунчалар берилди\n3-08-2019, 16:06, Жамият\nОтабек Муродов: "Прокуратура ваколатларини асоссиз равишда кенгайтириш бошланган эди"\n8-05-2019, 15:00, Жамият\nЎзбекистон прокуратура тизимида қатор лавозим ва бошқармалар тугатилди\n16-03-2019, 15:23, Жамият\nТадбиркорлар ҳуқуқларини поймол қилган 13 нафар мансабдор шахс лавозимидан ҳайдалди\n7-11-2017, 10:23, Жамият\nХалқаро Пресс-клуб яна жонли эфирда\n15-09-2017, 23:02, Жамият\nЭнди тадбиркорлар ҳеч нимадан қўрқмаса ҳам бўлади\n6-05-2017, 12:46, Жамият